钦定古今图书集成/明伦汇编/官常典/第604卷 > 刘一孚
## 钦定古今图书集成/明伦汇编/官常典/第604卷 > 刘一孚

按《青州府志》：“一孚，字贞甫，益都县人。少而家贫，积学
笃行。已未成进士，两为县令，政尚廉平，不务搏击以
要名誉，百姓爱而尸祝之。迁户部主事，历迁四川参
议。西南蛮因事仇杀，侵内地，议举兵诛之。一孚以蛮
争自其天性，故当以戍索縻之，不足烦大兵。当事不
听，战失利，人皆服其先见。既迁江西宪副，有言川中”
事为前人分过者，遂拂衣归。居家孝友醇诚，遇两弟
友爱备至。安遇食贫，忘机自得，人以为有古无怀氏
之风焉。子其远、其速，相继举于乡。